২০১০ সালের ১২ ডিসেম্বর ভয়াবহ ধসের মধ্য দিয়ে যে পতনের সূচনা হয়েছিল, ২০১১ সালের বছরজুড়ে সেই ধারা অব্যাহত ছিল। প্রতিদিন যেন ধসের রেকর্ড হয়েছে। তালিকাভুক্ত বেশির ভাগ কোম্পানির শেয়ারের দর কমতে কমতে স্মরণকালের সর্বনিম্ন পর্যায়ে চলে আসে। শেয়ারবাজারের কারসাজি তদন্তে কৃষি ব্যাংকের চেয়ারম্যান খোন্দকার ইব্রাহিম খালেদের নেতৃত্বে সরকার একটি কমিটি গঠন করে। ওই কমিটি তাদের রিপোর্টে কারসাজির সঙ্গে বেশ কয়েকজন রাঘব-বোয়ালের নাম উল্লেখ করলেও সরকার তাদের বিরুদ্ধে আইনি ব্যবস্থা নিতে ব্যর্থ হয়। বরং উল্টো মামলা হয় ইব্রাহিম খালেদের বিরুদ্ধে। তদন্ত কমিটির রিপোর্ট বাস্তবায়ন না হওয়ার কারণে শেয়ারবাজারে আরও দরপতন দেখা দেয়। দরপতনে সরকারের বিরুদ্ধে সংসদে সমালোচনার ঝড় ওঠে। ক্ষমতাসীন দলের একটি অংশও সরকারের সমালোচনা করে; কিন্তু অর্থমন্ত্রী এতে কর্ণপাত না করে উল্টো বিনিয়োগকারীদের ধমকের সুরে কথা বলেন। তার সঙ্গে সুর মেলান প্রধানমন্ত্রীর অর্থ উপদেষ্টা ড. মশিউর রহমান। কর্তৃপক্ষের কিছু সিদ্ধান্তও শেয়ারবাজারকে অস্থিতিশীল করে।